**Informatīvais ziņojums “Par valsts budžeta saistību uzņemšanos Eiropas Komisijas līdzfinansētās Kaitīgo organismu un augiem bīstamo organismu klātbūtnes apsekojumu programmas īstenošanai 2021.–2027. gadā”**

**Ievads**

Informatīvais ziņojums sagatavots, lai informētu Ministru kabinetu par Eiropas Komisijas līdzfinansētās ilgtermiņa Kaitīgo organismu un augiem bīstamo organismu klātbūtnes apsekojumu programmas (turpmāk – fitosanitārā programma) īstenošanu.

Eiropas Komisijas līdzfinansētās fitosanitārās programmas īstenošana Eiropas Savienības dalībvalstīs ir uzsākta 2015. gadā, izveidojot augu veselības fitosanitārās programmas saskaņā ar Regulu (ES) Nr. 652/2014, ar ko paredz noteikumus tādu izdevumu pārvaldībai, kuri attiecas uz pārtikas apriti, dzīvnieku veselību un dzīvnieku labturību, augu veselību un augu reproduktīvo materiālu, un ar ko groza Padomes Direktīvas 98/56/EK, 2000/29/EK un 2008/90/EK, Eiropas Parlamenta un Padomes Regulas (EK) Nr. 178/2002, (EK) Nr. 882/2004 un (EK) Nr. 396/2005, Eiropas Parlamenta un Padomes Direktīvu 2009/128/EK un Eiropas Parlamenta un Padomes Regulu (EK) Nr. 1107/2009 un atceļ Padomes Lēmumus 66/399/EEK, 76/894/EEK un 2009/470/EK.

2021.–2027. gadā līdzfinansējums fitosanitāro programmu darbības jomai ir palielināts, ietverot finansējumu ne tikai apsekojumiem, bet arī izskaušanas un ierobežošanas pasākumiem, kā noteikts Regulā (ES) 2021/690, ar ko izveido iekšējā tirgus, uzņēmumu, tostarp mazo un vidējo uzņēmumu, konkurētspējas, augu, dzīvnieku, pārtikas aprites un dzīvnieku barības jomas un Eiropas statistikas programmu (vienotā tirgus programma) un atceļ Regulas (ES) Nr. 99/2013, (ES) Nr. 1287/2013, (ES) Nr. 254/2014, un (ES) Nr. 652/2014 (turpmāk – regula (ES) 2021/690), jo īpaši regulas (ES) 2021/690 I pielikumā. Pēc tam kad Eiropas Parlaments un Padome pieņēma regulu (ES) 2021/690, Eiropas Komisija pieņēma finansēšanas lēmumu (Komisijas Īstenošanas lēmums C (2021) 3046, galīgā redakcija) un darba programmas, kurās izklāstītas finansējamās darbības.

Eiropas Komisija, ievērojot priekšlikumus saskaņā ar fitosanitārās programmas izmaksām, kas radušās par darbībām no 2021. gada 1. janvāra, izņēmuma kārtā ir noteikusi, ka tās ir attiecināmas un var deklarēt pat tad, ja attiecināmās darbības ir īstenotas pirms priekšlikumu iesniegšanas 2021. gadā, jo Covid-19 pandēmijas ekonomiskās sekas un ietekme uz valstu budžetiem vēl vairāk palielina vajadzību nodrošināt nepārtrauktu finansiālo atbalstu fitosanitārās programmas darbībai.

Fitosanitārā programma 2021. gadam un ar tām saistītais finansējums tiks apstiprināts 2021. gada nogalē ar dotācijas lēmumu par izmaksām, kas ar īstenotajiem pasākumiem radušās no 2021. gada 1. janvāra līdz 31. decembrim.

Eiropas Komisijā katru gadu ir jāiesniedz precizēta fitosanitārā programma, kā arī izmaksu tāme saskaņā ar Eiropas Komisijas vadlīnijām pieteikumu iesniedzējiem par Eiropas Savienības finansējumu fitosanitārajām programmām.

Saskaņā ar regulas (ES) 2021/690 1. pielikuma 2.2.2. apakšpunktu Eiropas Komisija līdzfinansē vizuālās pārbaudes, paraugu ņemšanu un to testēšanu. Eiropas Komisijas vadlīnijās noteikts, ka ES līdzfinansējumu saņemšanai personāla izmaksas inspektoriem, kas veic vizuālās pārbaudes un paraugu ņemšanu, tiek aprēķinātas pēc stundu izmaksām, piemērojot koeficientu. Visu dalībvalstu darba stundas izmaksas ir sadalītas astoņās grupās. Latvija ir iedalīta 1. grupā, kurā stundas izmaksa ir noteikta 21,3 EUR apmērā. Testēšanas izmaksas nosaka, ņemot vērā faktiskās izmaksas – reaģentu, laboratorijas materiālu izmaksas un ekspertu atlīdzību.

Kaitīgo organismu iespējamās izplatības draudu dēļ katru gadu var mainīties programmā iekļautais apsekojamo organismu daudzums.

Fitosanitāro programmu (iepriekš – apsekojumu programmu) īstenošana Latvijā ir uzsākta no 2015. gada.

Fitosanitārā programma ir jāīsteno, pamatojoties uz regulu (ES) 2021/690.

Fitosanitārajā programmā ir ietverti gan tie augiem kaitīgie organismi, kas minēti Komisijas Īstenošanas regulā (ES) 2019/2072, ar ko paredz vienotus nosacījumus Eiropas Parlamenta un Padomes Regulas (ES) 2016/2031 par aizsardzības pasākumiem pret augiem kaitīgajiem organismiem īstenošanai, atceļ Komisijas Regulu (EK) Nr. 690/2008 un groza Komisijas Īstenošanas regulu (ES) 2018/2019 (turpmāk – regula (ES) 2019/2072), kā arī Komisijas Deleģētajā regulā (ES) 2019/1702, ar ko papildina Eiropas Parlamenta un Padomes Regulu (ES) 2016/2031, izveidojot prioritāro kaitīgo organismu sarakstu (turpmāk – regula (ES) 2019/1702), gan tie augiem kaitīgie organismi, kam noteikti pagaidu pasākumi saskaņā ar Eiropas Parlamenta un Padomes Regulas (ES) 2016/2031par aizsardzības pasākumiem pret augiem kaitīgajiem organismiem, ar ko groza Eiropas Parlamenta un Padomes Regulas (ES) Nr. 228/2013, (ES) Nr. 652/2014 un (ES) Nr. 1143/2014 un atceļ Padomes Direktīvas 69/464/EEK, 74/647/EEK, 93/85/EEK, 98/57/EK, 2000/29/EK, 2006/91/EK un 2007/33/EK, (turpmāk – regula (ES) 2016/2031) 29. pantu vai 30. panta 1. punktu.

Valsts uzraudzību augu aizsardzības jomā organizē un īsteno Valsts augu aizsardzības dienests (turpmāk – VAAD). Ievērojot Augu aizsardzības likuma 4. panta trešās daļas un ceturtās daļas 6. punktu, VAAD ar efektīviem uzraudzības pasākumiem gādā par fitosanitāro drošību valstī, lai tās teritoriju pasargātu no bīstamiem augiem kaitīgiem organismiem. VAAD arī izstrādā fitosanitāro programmu.

Fitosanitārā programma 2021. gadam sagatavota, pamatojoties uz regulu (ES) 2021/690 un apstiprinātajām vadlīnijām fitosanitārās programmas sagatavošanai (turpmāk – vadlīnijas).

Informatīvajā ziņojumā ir iekļauta informācija par Zemkopības ministrijai (Valsts augu aizsardzības dienestam) nepieciešamo finansējumu fitosanitārās programmas īstenošanai 2021. gadā un turpmākajos gados.

1. **Informācija par fitosanitārajā programmā iekļautiem augiem kaitīgajiem un augiem bīstamajiem organismiem**

Augu karantīnas organismi ir augiem kaitīgie organismi un augiem bīstamie organismi (šī ziņojuma kontekstā), kuriem ir iespējama ekonomiska ietekme noteiktā teritorijā, bet kuri patlaban nav sastopami vai ir ierobežoti izplatīti attiecīgajā teritorijā un tiek aktīvi apkaroti.

Fitosanitārajā programmā iekļautie organismi vislielāko apdraudējumu rada Latvijai svarīgākajām augu sugām – lapu kokiem un skujkokiem.

Aktivizējoties starptautiskajai tirdzniecībai ar augiem un augu izcelsmes produktiem, augu veselības jomā arvien palielinās jaunu augu karantīnas organismu risks ne vien Latvijai, bet arī visai Eiropas Savienībai. Eiropas augiem un kokiem parasti nav ģenētiskās rezistences pret svešzemju kaitīgajiem organismiem, kam šeit bieži vien nav dabisku ienaidnieku. Svešzemju kaitīgo organismu ievešana Eiropā, tostarp Latvijā, rada nopietnu ekonomisku kaitējumu. Ieviešoties jauniem kaitīgajiem organismiem, trešās valstis var noteikt tirdzniecības aizliegumus, tā nodarot kaitējumu Eiropas Savienības, tostarp Latvijas, eksportam.

Fitosanitārajā programmā ir iekļauti vairāki organismi, kas var radīt būtisku valsts drošības apdraudējumu:

1. priežu koksnes nematodes *(Bursaphelenchus xylophilus)* ieviešanās apdraud tādus saimniekaugus kā priedes, egles u.c. skujukoki.Inficētie koki ir jāizcērt un jāiznīcina, turklāt no inficētās teritorijas perēkļa un buferzonas ir ierobežota kokmateriālu tirdzniecība;
2. bakteriālais lapu apdegums *(Xylella fastidiosa)* apdraud vairāk nekā 300 dažādu augu sugu, no kurām Latvijā izplatīti ir vītoli, ozoli, kļavas, zirgkastaņas, dzērvenes, vīnogas, avenes, lucerna, āboliņš, lavanda u.c.. Ja šis organisms ieviešas, inficētie augi jāizcērt (jāiznīcina), bet tas var būt visai sarežģīti, jo saimniekaugi ir arī Latvijā sastopamās savvaļas sugas (nezāles), jāveic pastiprināti apsekojumi ar paraugu ņemšanu, un tas ir resursietilpīgi;
3. citrusu ūsainis *(Anoplophora chinensis)*, Āzijas ūsainis *(Anoplophora glabripenis)* un citu sugu koku kaitēkļi var nopietni apdraudēt tādus lapu kokus kā bērzi, alkšņi, kļavas, apses un vītoli. Lapu koki Latvijā aizņem 46 % mežu platības un ir izplatīti arī pilsētu parkos un ciemu apstādījumos. Konstatējot šos organismus, jāīsteno fitosanitārie pasākumi – invadētie koki jāiznīcina, tos sadedzinot.
4. **Fitosanitārās programmas mērķi**

Fitosanitārā programma ir izstrādāta, lai noteiktu kaitīgo organismu un augiem bīstamo organismu ģeogrāfisko izplatību un statusu Latvijas teritorijā.

Fitosanitārai programmai ir vairāki mērķi.

1. Noteikt to prioritāro kaitīgo organismu statusu un ģeogrāfisko izplatību Latvijas teritorijā, kuri minēti Komisijas regulā (ES) 2019/1702.
2. Noteikt statusu un ģeogrāfisko izplatību Latvijas teritorijā tiem augiem kaitīgajiem organismiem, kam noteikti pagaidu pasākumi saskaņā ar Regulas (ES) 2016/2031 29. pantu vai 30. panta 1. punktu, vai Komisijas regulas (ES) 2019/2072 2. pielikuma B daļā minētajiem Savienības karantīnas organismiem.
3. Noteikt to Savienības karantīnas organismu statusu un ģeogrāfisko izplatību Latvijas teritorijā, kuri minēti Komisijas īstenošanas regulas (ES) 2019/2072 2. pielikuma A daļā un nav iekļauti apsekojumu programmā pie iepriekšminētajām organismu grupām.

Lai sasniegtu izvirzītos mērķus, fitosanitārā programma tiks piemērota visā Latvijas teritorijā, vizuāli pārbaudot Latvijas teritorijā augošos augiem kaitīgo organismu saimniekaugus, ņemot paraugus un testējot tos laboratoriski. Apsekojumi notiks mežos, apstādījumos, parkos, botāniskajos dārzos, privātajos dārzos un ražojošajos stādījumos.

1. **Fitosanitārā programmā iekļautie augiem kaitīgie organismi Latvijas teritorijā**

Tā kā programmā iekļautie augiem kaitīgie organismi var ietekmēt tautsaimniecības nozaru (mežkopības un lauksaimniecības) attīstību, kā arī apkārtējo vidi (parkus), tad, izstrādājot fitosanitāro programmu un nosakot apsekojamās platības vietu (mežs, lauks, cita vieta), platības lielumu (ha)un analizējamo paraugu (testu) skaitu, ir ņemta vērā kaitīgo organismu saimniekaugu izplatība Latvijā (cik lielā platībā aug saimniekaugi) un augšanas vietas (mežs, parks, komercdārzs, piemājas dārzs). Pamatojoties uz šiem datiem, tika plānotas pārbaudāmās platības, pārbaužu skaits un noņemamo paraugu skaits. Tā kā lielākā daļa fitosanitārajā programmā iekļauto kaitīgo organismu Latvijas teritorijā līdz šim nav konstatēti, bet ir laikus jākonstatē to klātbūtne un jānovērš kaitīgo organismu ieviešanās un izplatīšanās, kā arī šie organismi laboratoriski jāidentificē, ir nepieciešami paraugi ar kaitīgā organisma pazīmēm, tāpēc atsevišķu kaitīgo organismu paraugu skaits nav liels.

Informatīvajā ziņojumā iekļauto 40 kaitīgo organismu apsekojumi ļautu laikus konstatēt kaitīgos organismus, kas var radīt risku lauksaimniecībai un mežkopībai, kā arī apkārtējai videi. Ja jauni, iepriekš nekonstatēti kaitīgie organismi tiek laikus apkaroti, samazinās ne vien to ierobežošanas izdevumi, bet arī ekonomiskā ietekme, ko šie organismi var radīt tautsaimniecībai un apkārtējai videi kopumā, ja tie tiek konstatēti novēloti.

Turklāt, ja, īstenojot kaitīgo organismu monitoringu, tiek atklāti fitosanitārā programmā minētie organismi, tiek piemēroti fitosanitārie pasākumi saskaņā ar normatīvajos aktos par augu karantīnu noteikto kārtību.

**3.1. Regulā (ES) 2019/1702 minēto prioritāro kaitīgo organismu statusa un ģeogrāfiskās izplatības noteikšana visā Latvijas teritorijā.**

Īstenojot fitosanitāro programmu, tiks noteikti regulā (ES) 2019/1702 minēto lapu koku, skuju koku, vīnogulāju un tomātu kaitīgo organismu – *Agrilus anxius, Agrilus planipennis, Dendrolimus sibiricus,* *Anoplophora chinensis, Anoplophora glabripennis, Aromia bungii, Bactrocera cockerelli, Bursaphelenchus xylophilus,* *Conotrachelus nenuphar, Popillia japonica, Xylella fastidiosa, Rhagoletis pomonella* –statuss un ģeogrāfiskā izplatība Latvijas teritorijā.

Pēc Valsts meža dienesta datiem, Latvijā meži kopumā aizņem 3 007 260 ha lielu platību – apmēram 50 % valsts teritorijas. Liela daļa lapu koku sugu ir sastopamas arī pamežā. Gan lapu koki, gan skuju koki tiek izmantoti parkos, apstādījumos, ceļmalās, privātajos dārzos un citās vietās. Pēdējos gados attīstās vīnogu audzēšana, turklāt Latvijā populāra ir arī tomātu audzēšana.

Fitosanitārajā programmā iekļautie kaitīgie organismi Latvijas teritorijā līdz šim nav konstatēti.

* 1. **Statuss un ģeogrāfiskā izplatība tiem Latvijas teritorijā augiem kaitīgajiem organismiem, kam noteikti pagaidu pasākumi saskaņā ar Regulas (ES) 2016/2031 29. pantu vai 30. panta 1. punktu, vai regulas (ES) 2019/2072 2. pielikuma B daļā minētajiem Savienības karantīnas organismiem**

Īstenojot fitosanitāro programmu, visā Latvijā tiks noteikta *Epitrix* spp., *Fusarium circinatum, Clavibacter sepedonicus, Globodera pallida, Globodera rostochiensis, Ralstonia solanacearum, Synchytrium endobioticum,* Tomato Brown Rugose Fruit Virus, Grapevine flavescence dorée phytoplasma, *Scaphoideus titanus, Meloidogyne chitwoodi, Meloidogyne fallax* un *Tomato leaf curl New Delhi virus* izplatība kartupeļu stādījumos, kā arī vīnogulāju un tomātu audzēšanas vietās.

Latvijā viena no ekonomiski nozīmīgākajām lauksaimniecības kultūrām ir kartupeļi. Pēc 2020. gada statistikas datiem, kartupeļu aizņemtā kopējā platība ir 18 100 ha. No tiem 17 706,6964 ha aizņem pārtikas un pārstrādes kartupeļi un 393,3036 ha – sēklas kartupeļi.

Īstenojot fitosanitāro programmu, notiks pārbaudes pārtikas un pārstrādes kartupeļu audzēšanas saimniecībās, lai visā Latvijas teritorijā noteiktu kaitīgo organismu – kartupeļu tumšās gredzenpuves(*Ralstonia solanacearum*),kartupeļu gaišās gredzenpuves(*Clavibacter michiganensis*),kartupeļu vēža *(Synchytrium endobioticum)*, *Epitrix* spp., bālās kartupeļu cistu nematodes *(Globodera pallida)* unzeltītās kartupeļu cistu nematodes(*Globodera rostochiensis*), *Meloidogyne chitwoodi* un *Meloidogyne fallax* – izplatību.

*Ralstonia solanacearum, Meloidogyne chitwoodi, Meloidogyne fallax*, *Epitrix* spp.un *Globodera pallida* iepriekš nav konstatēti Latvijas teritorijā. Savukārt *Synchytrium endobioticum* 2015. gadā visi noteiktie fitosanitārie pasākumi tika atcelti un organisma statuss Latvijā – nav sastopams. *Clavibacter michiganensis* un *Globodera rostochiensis* ir konstatēti Latvijā, un tiem tiek piemēroti fitosanitārie pasākumi. Apsekojumu programmā nav iekļautas pārbaudes *Clavibacter michiganensis* un *Globodera rostochiensis* uzraudzībai perēkļos, lai pārbaudītu noteikto fitosanitāro pasākumu izpildi.

Latvijā gadu no gada palielinās vīnogulāju platības, un 2020. gadā tās aizņēma vairāk nekā 29 ha. Īstenojot apsekojumu programmu, notiks pārbaudes augiem kaitīgā organisma *Grapevine flavescence dorée phytoplasma* savlaicīgai atklāšanai.

Īstenojot apsekojumu programmu, notiks pārbaudes augiem kaitīgā organisma *Tomato leaf curl New Delhi* un *Tomato Brown Rugose Fruit Virus* noteikšanai tomātu audzēšanas platībās.

* 1. **To Savienības karantīnas organismu statuss un ģeogrāfiskā izplatība Latvijas teritorijā, kuri minēti regulas (ES) 2019/2072 2. pielikuma A daļā un nav iekļauti fitosanitārajā programmā pie iepriekšminētajām organismu grupām**

No regulas (ES) 2019/2072 2. pielikuma A daļā minētajiem organismiem fitosanitārajā programmā iekļauti organismi, kas var būt postoši skujkokiem, kā arī kartupeļu, tomātu un gurķu stādījumiem. Tie ir *Monochamus* spp. (ne Eiropas), *Polygraphus proximus*, Tomato ringspot virus, *Longidorus diadecturus, Pissodes fasciatus, Pissodes nemorensis, Pissodes nitidus Pissodes strobi, Pissodes terminalis, Thrips palmi, Liriomyza sativae, Bemisia tabaci, Scirtothrips dorsalis, Ralstonia pseudosolanacearum,* *Tomato mild mottle virus, Squash vein yellowing* virus, *Pantoea stewartii* subsp. *stewartii* un *Peach rosette mosaic virus*.

1. **Kārtība, kādā VAAD izstrādā un iesniedz Eiropas Komisijā apsekojumu programmu, un naudas līdzekļu atmaksas procedūra no Eiropas Savienības budžeta līdzekļiem.**

Regulā (ES) 2016/2031 par aizsardzības pasākumiem pret augiem kaitīgajiem organismiem ir teikts: lai kaitīgo organismu izskaušana būtu laicīga un iedarbīga, ir ļoti svarīgi nodrošināt to profilaksi un to klātbūtni konstatēt pēc iespējas agrāk. Tāpēc dalībvalstīm būtu jāveic apsekojumi, lai konstatētu Savienības karantīnas organismu klātbūtni teritorijās, kurās minētie karantīnas organismi iepriekš nav konstatēti.

Ievērojot prasību dalībvalstīm par augiem kaitīgo organismu apsekojumiem, VAAD ir izstrādājis fitosanitāro programmu 2021. gadam. Fitosanitārās programmas izpildei iespējams saņemt finansiālu atbalstu no Eiropas Savienības. Eiropas Komisijā programma bija jāiesniedz tiešsaistes režīmā līdz 2021. gada 30. jūnijam. VAAD apsekojumu programmu iesniedza 2021. gada 30. jūnijā (ID Number 3162).

Eiropas Komisija izvērtēs iesniegto fitosanitāro programmu un, pamatojoties uz budžeta pieejamību, kaitīgos organismus, par kuriem var saņemt ES līdzfinansējumu, un ar tiem saistītos pasākumus, noteiks šādi pēc to svarīguma:

a) 1. prioritāte – prioritārie kaitīgie organismi, kas minēti regulā (ES) 2019/1702;

b) 2. prioritāte – augiem kaitīgie organismi, kam noteikti pagaidu pasākumi saskaņā ar Regulas (ES) 2016/2031 29. pantu vai 30. panta 1. punktu, vai Savienības karantīnas organismi, kas minēti regulas (ES) 2019/2072 2. pielikuma B daļā;

c) 3. prioritāte –Savienības karantīnas organismi, kas minēti regulas (ES) 2019/2072 2. pielikuma A daļā un nav iekļauti 1. un 2. prioritātē.

Eiropas Komisija pēc izvērtēšanas ar atsevišķu lēmumu apstiprinās fitosanitāro programmu, kā arī noteiks maksimālo naudas summu, ko Latvija varēs saņemt pēc šīs programmas īstenošanas. Maksimālais naudas līdzekļu apmērs, kas Latvijai pēc šīs programmas īstenošanas varētu tikt atmaksāts no Eiropas Savienības budžeta līdzekļiem, ir 75 % no iesniegtās fitosanitārajā programmā aprēķinātās summas.

Par apstiprināto apsekojumu programmu VAAD Eiropas Komisijai iesniegs gala ziņojumu.

Eiropas Komisija, saņemot gala ziņojumu un vērtējot dalībvalstij apstiprināto naudas līdzekļu apmēru programmas īstenošanai, pieņems lēmumu par naudas līdzekļu atmaksu no Eiropas Savienības budžeta līdzekļiem.

Gala ziņojums par 2021. gadā īstenotajām darbībām un precizēts izmaksu pieprasījums ir jāiesniedz līdz 2022. gada 30. aprīlim.

1. **Plānotā fitosanitārā programma 2021. gadā un nepieciešamā finansējuma aprēķins.**

VAAD 2021. gadā plāno veikt apsekojumus, un tam ir aprēķināts nepieciešamais finansējums, ievērojot vadlīnijās norādītās izmaksu pozīcijas (pielikums).

**6. Informācija par nepieciešamo finansējumu 2021. gadā un turpmākajos gados un atgūstamajiem finanšu līdzekļiem no Eiropas Savienības budžeta.**

Lai īstenotu apsekojumu programmā paredzētos pasākumus 2021. gadā, VAAD nepieciešami finanšu līdzekļi 166 125 EUR apmērā.

**Plānots, ka no Eiropas Savienības budžeta pēc gala ziņojuma izskatīšanas Eiropas Komisijā valsts 2022. gadā varētu atgūt līdz 75 % no kopējiem izdevumiem, t.i., 124 594 EUR. Fitosanitārās programmas īstenošanai nepieciešamais naudas līdzekļu daudzums aprēķināts ar nosacījumu, ka valstī netiek konstatēti jauni karantīnas organismi, kuru apkarošanai nepieciešami ārkārtas iznīcināšanas pasākumi.**

VAAD apsekojumus turpinās arī nākamākajos gados, aprēķinās nepieciešamo finansējumu un katru gadu tiešsaistē iesniegs fitosanitāro programmu Eiropas Komisijā apstiprināšanai.

2022. gadam nepieciešamā summa fitosanitārās programmas īstenošanai ir 180 304 EUR. **Plānots, ka no Eiropas Savienības budžeta pēc gala ziņojuma izskatīšanas Eiropas Komisijā valsts 2023. gadā varētu atgūt līdz 75 % no kopējiem izdevumiem, t.i., 135 228 EUR.**

Fitosanitārās programmas īstenošanai līdz 2027. gadam plānots līdzīgs finansējums, nepārsniedzot 2022. gada apmēru.

Nepieciešamais finansējums var mainīties atkarībā no apsekojumiem kaitīgiem organismiem, tostarp no šo konkrēto kaitīgo organismu diagnosticēšanas izmaksām.

Zemkopības ministrs K. Gerhards